L-Arċisqof Charles Scicluna saħaq li min irid ikun ir-ragħaj fuq ix-xbieha ta' Ġesù ma jistax jaħdem għall-interessi personali tiegħu. Fl-omelija waqt il-quddiesa fil-Jum Dinji ta' Talb għall-Vokazzjonijiet, iċċelebrata mill-Kappella taċ-Ċentru tal-Vokazzjonijiet fis-Seminarju, Tal-Virtù, l-Arċisqof stqarr li "ħafna drabi din it-traġedja tiġri fuq kull livell tas-soċjetà, anke fostna l-isqfijiet u l-qassisin u l-patrijiet u s-sorijiet reliġjużi". Qal li "llum irridu nħarsu lejn Ġesù u nisimgħuh mhux biss ikellimna b'fommu imma jkellimna wkoll bil-ħarsa tiegħu. Inti lest tagħti ħajtek?" Irrimarka li "aħna wkoll parti mill-merħla, anke dawk li fil-Knisja nsejħulhom ragħajja, l-isqfijiet, is-saċerdoti, is-superjuri reliġjużi, ir-reliġjużi stess għax kulħadd huwa fdat li jagħti ħajtu għall-komunità". Qal ukoll li anke l-ġenituri għandhom sehem minn din is-sejħa li jkunu ragħajja ta' wliedhom. Knisja.mt "Taqtax qalbek, tgħallem afda fil-ħniena tal-Mulej" Fil-jum iddedikat għall-vokazzjonijiet, l-Arċisqof stqarr li l-Insara huma mħeġġa biex jitolbu sabiex il-Mulej jgħin liż-żgħażagħ jiskopru l-pjan ta' mħabba li Alla għandu għalihom. "Li tħalli lil Ġesù jagħrfek ifisser li tħalli lil Ġesù jħobbok. Aħna nafu li aħna dgħajfin u nifhmu li l-Mulej jagħrafna bil-ħniena tiegħu, il-ħarsa tiegħu fuqna hija ħarsa ta' ħniena. Min iħossu mfixkel minħabba d-dnubiet jew d-dgħufijiet tiegħu, jiena nagħtih kelma ta' kuraġġ. Taqtax qalbek imma tgħallem afda fil-ħniena tal-Mulej li qiegħed isejjaħlek," saħaq l-Arċisqof Scicluna. "Min qed jismagħni u forsi qed jisma' wkoll fil-qalb tiegħu l-kelma u l-istedina ta' Ġesù biex jagħti ħajtu fis-saċerdożju, bħala missjunarju, jew bħala reliġjuż jew reliġjuża, jiena nħajru jidħol fi ħbiberija speċjali u intima ma' Ġesù." Knisja.mt "Min ikellmek biex tibdel ħajtek, jagħmel hekk għax iħobbok" Fir-raba' Ħadd tal-Għid, il-Ħadd tar-Ragħaj it-Tajjeb, l-Arċisqof Scicluna qal li l-mistoqsija personali u kollettiva tagħna bħala soċjetà, bħala pajjiż, hi: irridu li l-Mulej ikun ir-ragħaj tagħna? Kull min għandu l-awtorità, mill-kbir saż-żgħir, anke fil-familja, qegħdin inħaddmuha bl-imħabba u bil-ħarsa kollha ħniena ta' Ġesù? Spjega li l-għarfien tiegħu, tfisser ukoll ubbidjenza lejn Alla. L-Arċisqof fisserr li l-kelma 'ubbidjenza' m'għandhiex tfixkilna għax hija t-triq tal-veru ħelsien. Min qed jgħidlek x'għandek tagħmel, min qed ikellmek biex tibdel ħajtek, qed jagħmel hekk għax iħobbok. X'inhu r-ragħaj it-tajjeb? Matul l-omelija, l-Arċisqof jispjega kif ir-ragħajja li kienet kategorija pjuttost emarġinata, saru l-ewwel nies li jisimgħu bit-twelid ta' Ġesù, u meta kiber, Ġesù assoċja ruħu ma' din il-kategorija. "Jiena r-ragħaj it-tajjeb" (Ġw 10:11). "Ir-ragħaj it-tajjeb ifisser mhux biss tjubija ta' bniedem li għandu qalbu tajba, kif ngħidu aħna l-Maltin, imma wkoll li għandu tjubija li tattirak. Huwa ragħaj li jiġbdek lejh mhux jiġbdek 'il bogħod minnu, imma jiġbdek lejh bit-tjubija u bl-imħabba tiegħu." Hawn semma' kif Ġesù jagħtina kejl tal-imħabba vera u għalhekk ifisser hu stess xi tfisser it-tjubija tiegħu meta jgħid li hu mhuwiex biss ir-ragħaj, iżda, ir-ragħaj it-tajjeb għaliex jagħti ħajtu għan-nagħaġ tiegħu. Waqt il-quddiesa ħadu sehem saċerdoti, reliġjużi rġiel u nisa, u seminaristi li huma responsabbli mill-ħidma vokazzjonali, kif ukoll żgħażagħ li jieħdu sehem fl-attivitajiet li jorganizza ċ-Ċentru tal-Vokazzjonijiet tas-Seminarju tal-Arċisqof. L-għan taċ-Ċentru tal-Vokazzjonijiet huwa li jakkumpanja lill-adolexxenti u liż-żgħażagħ fil-mixja tagħhom lejn l-għarfien tas-sejħa personali li Alla jrid jagħmel lilhom.